text: El CE L'Hospitalet goleja i convenç - Noticia L'Hospitalet - lhdigital.cat
  El CE L'Hospitalet goleja i convenç
  Enviar aquesta notícia per e-mail Imprimir aquesta notícia esports 16. 01. 2022 Compartir a Twitter Compartir a Facebook
  Victòria davant la Pobla de Mafumet per 4-2
  Bon partit de l'Hospi, en el primer duel com a local de 2022. Els de Cristian García s'han imposat per 4-2 a la Pobla de Mafumet, en un partit que podria haver tingut un resultat encara més ample.
  Només tres minuts després d'iniciar-se el duel, l'Hospi ja guanyava, gràcies al primer gol amb la samarreta riberenca de Raúl Pérez. El davanter s'ha aprofitat d'una jugada amb diversos rebots per estrenar el marcador.
  L'Hospi ha mantingut el domini i a la mitja hora de partit ha marcat el segon, aquest cop de Joel Lasso. El davanter ha definit a la perfecció un mà a mà davant el porter visitant, Parra.
  A la segona part, la Pobla de Mafumet ha volgut reaccionar i ha augmentat la intensitat però l'Hospi no s'ha deixat sorprendre. Joel Lasso tornava a veure porteria al minut 55, marcant el tercer riberenc i el segon personal.
  La Pobla no s'ha rendit i poc després anotava el 3-1, marcat per Avilés. Els tarragonins han buscat el miracle fins que al minut 70, novament Raúl Pérez, aconseguia el 4-1.
  Encara hi hauria temps per un gol més, marcat per Guzmán. Era el 4-2, marcador que ja no es mouria més i que permetia que l'Hospi sumés els tres punts.
  Una victòria que, de moment, torna a situar a l'Hospi a posicions de playoff d'ascens. Els de Cristian García sumen 30 punts i es mantenen dins la batalla per l'ascens.